tartuNLP/wikipedia-smugri-20251201 huggingface dataset:
Washington University in St. Louis

Washington University in St. Louis (lyh. WashU tai WUSTL) on yksityinen yliopisto Yhdysvaltojen Missourin osavaltion St. Louisissa. Sillä on noin 15 000 opiskelijaa, joista puolet suorittaa undergraduate- ja puolet graduate-tason opintoja.
Yliopisto perustettiin vuonna 1853 nimellä "Eliot Seminary", mutta nimettiin pian George Washingtonin mukaan.
Yliopisto tekee laajaa tieteellistä yhteistyötä Monsanto-yhtiön kanssa.
Yliopiston graduate-tason tiedekuntiin kuuluvat sosiaalityön, liiketoiminnan, oikeustieteen, lääketieteen, muotoilun ja visuaalisten taiteiden sekä insinööritieteiden koulut.
Vuonna 2016 "U.S. News &amp; World Report" -⁠lehden rankingissä Washington University in St. Louis sijoitettiin 19. tilalle parhaiden yhdysvaltalaisyliopistojen joukossa. Lukuvuoden opiskelu maksoi noin 50 000 Yhdysvaltain dollaria.
Yliopiston taidemuseolla (The Mildred Lane Kemper Art Museum) on hallussaan yksi Yhdysvaltojen suurimmista yliopistojen taidekokoelmista, johon kuuluu töitä muun muassa Pablo Picassolta ja Jackson Pollockilta. Yliopistosairaala Barnes-Jewish Hospital on yksi maan arvostetuimmista.
Suomalaissyntyinen virtausdynamiikan ja ilmailun tutkija Raimo Häkkinen (1926–2019) toimi yliopistossa professorina.
Castel Mella

Castel Mella on kunta Pohjois-Italiassa Brescian maakunnassa Lombardian alueella. Se sijaitsee Mellajoen varrella noin kahdeksan kilometriä Bresciasta lounaaseen.
Nähtävyyksiä.
Kunnan nähtävyyksiä on alun perin keskiaikainen kirkko "Santuario della Madonnina del Boschetto" freskoineen, jonka nykyinen ulkoasu on peräisin 1700-luvulta. Linna, jonka ympärille kylä on aikanaan syntynyt, tuhoutui vuonna 1438. Siitä on jäljellä enää torni, joka on kunnostettu.
Jack Jones

John Allan ”Jack” Jones (14. tammikuuta 1938 Los Angeles – 23. lokakuuta 2024 Rancho Mirage) oli yhdysvaltalainen laulaja ja näyttelijä. 
Jones aloitti laulu-uransa 1950-luvulla, ja hänet palkittiin Grammy-palkinnolla esittämistään kappaleista ”Lollipops and Roses” (1961) ja ”Wives and Lovers” (1963). Jonesia tyyliä pidettiin jo 1960-luvulla hieman vanhanaikaisena, mutta hän jatkoi levyttämistä pitkään. Jones lauloi 1980 "Lemmenlaiva" -televisiosarjan tunnuskappaleen. Hänen viimeisin Grammy-ehdokkuutensa tuli 1998. Monet nuoremmat kriitikot arvostivat häntä crooner-aikakauden laulajana.
Jones piti itseään sekä laulajana että näyttelijänä, vaikka hän ei aivan yhtä ahkeraan näytellyt. Hän aloitti näyttelijäuransa vuonna 1959 elokuvassa "Juke Box Rhythm" ja näytteli sen jälkeen muissakin elokuvissa sekä televisiosarjoissa ja musikaaleissa.
Jonesin vanhemmat olivat laulaja-näyttelijä Allan Jones ja näyttelijä Irene Hervey.
Purjevihmat

Purjevihmat ("Teline") on kasvisuku hernekasvien heimossa. Siihen kuuluu luultavasti yksi hyväksytty laji, Kanariansaarilla kasvava "Teline osyroides". Monet purjevihmalajit tai koko suku on liitetty saman tribuksen muihin sukuihin, väriherneisiin ("Genista") tai vihmoihin ("Cytisus"). Suvun nimi "Teline" lienee nykyisin väriherneiden synonyymi. Muutamia purjevihmalajeja käytetään huonekasveina.
Maapähkinät

Maapähkinät ("Arachis") on suku hernekasvien heimossa. Siihen kuuluu noin 80 lajia, joita esiintyy alkuperäisenä Etelä-Amerikassa. Suvun tunnetuin laji on maapähkinä eli satomaapähkinä ("Arachis hypogaea"), jota viljellään ravintokasvina maailmanlaajuisesti trooppisella, subtrooppisella ja lauhkealla vyöhykkeellä. Se on yksivuotinen ruoho, jonka palot kehittyvät kukinnan jälkeen kypsiksi maan alla. Maapähkinä ei ole kasvitieteellisesti pähkinä vaan palkokasvi.
Jill Whelan

Jill Whelan (s. 29. syyskuuta 1966 Oakland, Kalifornia) on yhdysvaltalainen näyttelijä. Hän on näytellyt muun muassa "Lemmenlaiva"-televisiosarjassa roolinimellä Vicki Stubing.
Songbun

Songbun () on Pohjois-Koreassa vallitseva kastilaitosta muistuttava yhteiskuntaluokkajärjestelmä. Sen mukaan ihmiset jaetaan karkeasti kolmeen ryhmään: puolueen suosimat, tavalliset ihmiset ja "vihamieliset". Puolueen suosimat saavat parhaat työpaikat ja asunnot. Songbun-järjestelmän loi 1950- ja 1960-luvuilla Pohjois-Korean ensimmäinen johtaja Kim Il-sung. Pohjois-Korean hallitus kiistää ihmisten suosimisen ja syrjimisen syntyperän perusteella. Songbun-järjestelmä on rapautunut 1990-luvun nälänhädän ja talousuudistuksen takia.
Songbun-laitoksen synty.
Vuonna 1958 pitämässään puheessa Kim Il-sung jaotteli Pohjois-Korean väestön kolmeen pääryhmään, jotka olivat myötämieliset, häilyvät ja vihamieliset. Vihamielisinä Kim piti niitä, jotka olivat korkeissa asemissa Japanin hallitessa maata 1900-luvun alku­puolella. Samaan kastiin kuuluivat entiset Etelä-Korean sotilaat. Vihamielisiä olivat virkamiehet, kauppiaat, ennustajat, samaanit, viihdyttäjänaiset, ja vastaavat. Myös varakkaita maanomistajia Kim piti alimpaan kastiin kuuluvina. 
Aivan pohjimmaiset, noin prosentti kansasta, joutuivat työleireille.
Mutta Kim arvosti korkealle niitä, jotka olivat mukana vastarinnassa Japania vastaan. Pienviljelijät ja teollisuustyöläiset saivat myös hyvän tai melko hyvän aseman. Näin Kim käänsi Pohjois-Korean aiemman yhteiskuntajärjestyksen päälaelleen. Kim vakiinutti songbyon-järjestelmänsä vuoteen 1967 mennessä. Songbunin pohja on perinteisessä Kungfutsen oppeihin perustuvassa kastilaitoksessa ja stalinismissa.
Mihin songbyon-asema vaikuttaa.
Alkuperäisten kolmen luokan (ydinjoukko, häilyvät ja vihamieliset) sijasta mainitaan usein hieman tarkempi jako viiteen ryhmään: erityisryhmä, ydinjoukko, tavalliset (häilyvät, epäilyttävät), mutkikkaat ja vihamieliset. Huipulla olevia erityisryhmään kuuluvia on vähän. Näistä mutkikkaat ja vihamieliset ovat puolueen syrjimiä. Käytössä on vielä tarkempi jako 512 ryhmään. Ylin ryhmä on Kim il-Sung ja hänen perheensä .
Kun henkilö syntyy, hänet määrätään johonkin ryhmään sukulaisuuden perusteella. Songbyon-asema säilyy kolme sukupolvea.
Kuuluminen ryhmään määrää asuinpaikan, työn, opiskelun ja puolueen jäsenyyden. Ruuansaantimahdollisuudet riippuvat enemmän työpaikasta kuin songbunista. Hyvän songbunin omaava saa asua pääkaupungissa, muussa hyvässä kaupungissa tai hyvällä viljelyalueella. Tavallinen ihminenkään ei pääse esimerkiksi poliisiksi tai opettajaksi. Yhteiskuntaluokka määräytyy henkilön syntyessä. Songbun-luokitus tarkistetaan joka toinen vuosi. Vihamielinen luokitus ei nouse. Luokituksessa on vaikeampi nousta kuin laskeutua alas. Esimerkiksi perheenjäsenen tuomio laskee songbunia. Samoin poliittisen kiinnostuksen puute tai se, että menee naimisiin alempaan kastiin kuuluvan kanssa. Kim Il-sungin vaimo Ko oli japanilaistaustainen, ja siksi hänen taustansa salattiin.
Talousuudistusten vaikutus.
Kim Jong-ilin kaudella Pohjois-Koreassa tapahtunut talouden osittainen vapauttaminen on vähentänyt songbunin merkitystä. Songbun-taustan sijasta raha merkitsee yhä enemmän. Mutta perinteisessä valtaeliitissä songubnilla on yhä arvoa.
Vuoden Eeva

Vuoden Eeva valitaan vuosittain "Eeva"-median lukijaäänestyksen tuloksen perusteella. Äänestyksessä palkitaan nainen, joka on edellisen vuoden aikana saavuttanut jotain merkittävää ja toiminut näin kannustavana esikuvana naisille. Vuoden Eevat ovat olleet niin kulttuurin, politiikan, tieteen ja taiteen kuin urheilun ja viihteen tekijöitä.
Palkittuja.
Vuoden Eevoja on valittu vuodesta 1976.&lt;ref name="02/03"&gt;&lt;/ref&gt; Alla olevassa listauksessa vuosiluvut tarkoittavat sitä vuotta, jolloin valinta tehtiin.
Muita voittajia mm. Eeva Ahtisaari.
Vuonna 2015 Vuoden Eeva -kilpailu uudistui. Kilpailu jakautui kolmeen kategoriaan: Vuoden tähdeksi, Vuoden vaikuttajaksi ja Vuoden tulokkaaksi.
Wake Forest University

Wake Forest University (WFU) on yksityinen yliopisto Yhdysvalloissa, Pohjois-Carolinan Winston-Salemissa. Se on saanut nimensä alku­peräisen sijainti­paikkansa mukaan: oppi­laitos perustettiin Raleigh’n lähistöllä sijaitsevaan Wake Forestiin vuonna 1834, mutta siirrettiin Winston-Salemiin vuonna 1956. Yliopiston toinen kampus sijaitsee Pohjois-Carolinan suurimmassa kaupungissa Charlottessa.
Vuonna 2016 "U.S. News &amp; World Report" -⁠lehden rankingissä Wake Forest sijoitettiin 27. tilalle parhaiden yhdysvaltalaisyliopistojen joukossa. Vuonna 2016 "Times Higher Education" sijoitti sen maailman yliopistoista sijalle 201–250. Lukuvuoden 2016–17 opiskelumaksut ovat noin 50 000 dollaria.
Undergraduate-opinnot Wake Forestissa tapahtuvat joko Wake Forest Collegessa tai kauppa­tieteellisessä tiede­kunnassa. Graduate-tason tiede­kuntia on kuusi, joista parhaiten arvostettuja ovat lääke-, kauppa- ja oikeustiede.
Vuonna 2016 yliopiston tutkimuslaitoksessa onnistuttiin 3D-tulostamaan ensimmäistä kertaa elävää kudosta, joka istutettiin koe-eläimeen.
Wake Forest University tunnetaan myös vuosittaisesta korkea­tasoisten konserttien ja muiden taide­tapahtumien sarjasta "Secrest Artists Series". Opiskelijat ja henkilö­kunta voivat osallistua tapahtumiin ilmaiseksi.
Maaliskuussa 2019 Wake Forest ja sen urheiluvalmentaja nousivat esiin epäiltyinä lahjoman vastaanottamiseen pääsykoeskandaalissa, jossa satojen rikkaiden perheiden lapsia epäillään autetun maksusta ja vilpillisin keinoin pääsemään opiskelijoiksi Yhdysvaltojen huippuyliopistoihin.
Sik-Jitsu

 
Sik-Jitsu tai Sikjitsu ("Sik-Jitsu Fighting Systems") on yhdysvaltalainen vapaaotteluseura, jonka perusti Rick Little. Seuran tunnetuimpia ottelijoita ovat UFC:ssä ottelevat Michael Chiesa ja Julianna Peña.
Historia.
Little perusti seuran Spokanessa, Washingtonissa, joka aluksi toimi hyvin pienissä tiloissa. Sittemmin järjestettyään turnauksia 2005 Washingtonin luoteisosassa seura sai enemmän tuloja ja siirsi toimintansa varsinaiseen harjoittelusaliin. Sik-Jitsu palkittiin Washingtonin osavaltion parhaaksi vapaaottelusaliksi vuosina 2011 ja 2012.
Case Western Reserve University

Case Western Reserve University (lyh. CWRU) on yksityinen yliopisto Yhdysvalloissa Ohion osavaltion Clevelandissä. Se muodostui vuonna 1967, kun vuonna 1881 perustettu "Case Institute of Technology" ja vuonna 1826 perustettu "Western Reserve University" yhdistyivät. Yliopiston kampus sijaitsee noin 8 kilometriä Clevelandin keskustasta itään.
Case Westernin tunnetuimpia opinto- ja tutkimusaloja ovat lääketiede ja hammaslääketiede, lääketieteellinen tekniikka, liiketaloustiede, oikeustiede, hoitotiede ja sähkökemia.
Vuonna 2016 "U.S. News &amp; World Report" -⁠lehden rankingissä Case Western sijoitettiin 37. tilalle parhaiden yhdysvaltalaisyliopistojen joukossa.
I-59 (1929)

I-59 oli keisarillisen Japanin laivaston vuonna 1930 valmistunut I-56-luokan sukellusvene.
Valmistus.
Alus tilattiin vuoden 1923 hankinnoissa Yokosukan laivastontelakalta, missä köli laskettiin 25. maaliskuuta 1927. Alus laskettiin vesille 25. maaliskuuta 1929 ja otettiin palvelukseen 31. maaliskuuta 1930.
Palvelus.
Alus nimettiin 20. toukokuuta 1942 uudelleen "I-159":ksi. Se poistettiin alusluettelosta 30. marraskuuta 1945. Miehistö upotti aluksensa 1. huhtikuuta 1946.
Pepperdine-yliopisto

Pepperdine-yliopisto () on Kalifornian Malibussa sijaitseva yksityinen yliopisto. Yliopisto noudattaa Churches of Christ -liikkeen oppeja ja vaatii opiskelijoitaan osallistumaan kristilliseen toimintaan ja teologisiin kursseihin. Vuonna 2016 "U.S. News &amp; World Report" -⁠lehden rankingissä se sijoitettiin 50. parhaaksi yhdysvaltalais­yliopistoksi. Pepperdinessä opiskelee noin 7 600 opiskelijaa.
Malibun kampus sijaitsee noin tunnin ajomatkan päässä Los Angelesistä. Sen ohella Pepperdine tarjoaa graduate-tason kursseja Los Angelesissä, Irvinessa, Santa Clarassa, Encinossa ja Westlake Villagessa. Yliopistolla on toimipisteet myös liittovaltion pääkaupungissa Washingtonissa sekä Saksassa, Britanniassa, Italiassa, Sveitsissä ja Argentiinassa.
Pepperdinen opiskelijoiden suosituimpia pääaineita ovat liiketaloustieteet, erityisesti johtaminen ja markkinointi, sekä yhteiskuntatieteet ja psykologia. Lukuvuoden opinnot Pepperdinessä maksavat noin 50 000 dollaria. Vuonna 2016 "Times Higher Education" sijoitti Pepperdinen USA:n yliopistoista sijalle 114.
Yliopiston urheilujoukkueet tunnetaan nimellä Pepperdine Waves. Yliopisto on menestynyt erityisesti lentopallossa.
I-60 (1929)

I-60 oli keisarillisen Japanin laivaston vuonna 1929 valmistunut I-56-luokan sukellusvene.
Valmistus.
Alus tilattiin vuoden 1923 hankinnoissa Sasebon laivastontelakalta, missä köli laskettiin 10. lokakuuta 1927. Alus laskettiin vesille 24. huhtikuuta 1929 ja otettiin palvelukseen vielä saman vuoden lopulla 20. joulukuuta.
Palvelus.
Alus upotettiin Sundasalmessa 17. tammikuuta 1942 ja poistettiin alusluettelosta 15. maaliskuuta.
Paavillinen yliopisto

Paavillinen yliopisto on katolinen yliopisto, jonka Pyhä istuin on perustanut ja joka on sen välittömässä valvonnassa. Paavillinen yliopisto koostuu kolmesta kirkollisesta tiedekunnasta (teologian, filosofian ja kanonisen oikeuden tiedekunnista) ja vähintään yhdestä muusta tiedekunnasta. Nämä ovat oppilaitoksia, jotka käsittelevät nimenomaan kristillisen ilmoituksen ja näihin liittyviä aloja ja kirkon evankeelista julistustehtävää, kuten apostolisessa perustuslaissa Sapientia Christianassa on toivottu. Useissa näistä yliopistoissa suurin osa opiskelijoista opiskelee kuitenkin sekulaarisia tieteitä. 
Seuraavat yliopistot on listattu Annuario Pontificiossa paavillisina yliopistoina.
I-63 (1927)

I-63 oli keisarillisen Japanin laivaston vuonna 1928 valmistunut I-56-luokan sukellusvene.
Valmistus.
Alus tilattiin vuoden 1923 hankinnoissa Sasebon laivastontelakalta, missä köli laskettiin 12. elokuuta 1926. Alus laskettiin vesille 28. syyskuuta 1927 ja otettiin palvelukseen 20. joulukuuta 1928.
Palvelus.
Alus upposi Bungonsalmessa 2. helmikuuta 1939 kolaroituaan "I-60:n" kanssa ja poistettiin alusluettelosta 1. kesäkuuta 1940.
Bromipropaani

Bromipropaani eli propyylibromidi (C3H7Br) on propaanin bromattuihin johdannaisiin kuuluva orgaaninen yhdiste. Yhdistettä käytetään muun muassa liuottimena ja muiden orgaanisen yhdisteiden valmistukseen.
Ominaisuudet.
Huoneenlämpötilassa bromipropaani on väritöntä nestettä. Yhdiste liukenee vähäisessä määrin veteen ja erittäin hyvin muun muassa etanoliin ja dietyylieetteriin. Yhdiste ärsyttää ihoa, silmiä ja hengitysteitä ja kykenee imeytymään ihon läpi elimistöön. Bromipropaanille altistumisesta voi aiheutua pääsärkyä, yskää, väsymystä ja tajunnantason alenemista. Bromipropaani voi olla karsinogeeninen tai teratogeeninen..
Valmistus ja käyttö.
Bromipropaania valmistetaan bromista ja propeenista vapaaradikaaliadditiolla. Toinen tapa on propanolin ja vetybromidin välinen reaktio. Vuonna 2006 bromipropaanin maailmanlaajuinen tuotanto oli yli 20 000 tonnia.
Bromipropaania käytetään suuria määriä valmistettaessa muita orgaanisia yhdisteitä kuten hyönteismyrkkyjä, tuoksu- ja aromikemikaaleja, kvaternäärisiä ammoniumyhdisteitä sekä lääkeaineita esimerkiksi proksimetakaiinia ja ropivakaiinia. Yhdistettä käytetään myös liuottimena kuivapesuaineissa, metallien puhdistuksessa rasvasta, elektroniikan komponenttien puhdistuksessa sekä liimoissa.
I-61 (1927)

I-61 oli keisarillisen Japanin laivaston vuonna 1929 valmistunut I-61-luokan sukellusvene.
Valmistus.
Alus tilattiin vuoden 1923 hankinnoissa Mitsubishin Koben telakalta, missä köli laskettiin 15. marraskuuta 1926. Alus laskettiin vesille 12. marraskuuta 1927 ja otettiin palvelukseen 6. huhtikuuta 1929.
Palvelus.
Alus upposi Ikinsalmessa 6. lokakuuta 1941 kolaroituaan kauppalaivan kanssa ja poistettiin alusluettelosta 1. huhtikuuta 1942.
I-62 (1928)

I-62 oli keisarillisen Japanin laivaston vuonna 1930 valmistunut I-61-luokan sukellusvene.
Valmistus.
Alus tilattiin vuoden 1923 hankinnoissa Mitsubishin Koben telakalta, missä köli laskettiin 20. huhtikuuta 1927. Alus laskettiin vesille 29. marraskuuta 1928 ja otettiin palvelukseen 24. huhtikuuta 1930.
Palvelus.
Alus nimettiin 20. toukokuuta 1942 uudelleen "I-162":ksi. Alus poistettiin 30. marraskuuta 1945 alusluettelosta ja sen miehistö upotti aluksensa 1. huhtikuuta 1946.
Sodapop

Sodapop on norjalaisen popyhtye Sodan esikoisalbumi, joka julkaistiin vuonna 1999. 
Albumilta julkaistiin single I Wanna Be, joka sisältää kappaleet ”Saturnight” ja ”2 Cool 2 B Cool”. Albumilta julkaistiin seitsemän singleä vuodelta 1997. Albumin levy-yhtiö on Norske Gram. Kesken albumin äänittämisen yhtyeeseen liittyi uusi jäsen, joka ei ole mukana kaikilla kappaleilla. Albumin pääasialliset säveltäjät ovat Frank Pedersen ja Geir Wanvik.
Pertti Mattila

Pertti Esko Juhani Mattila (s. 28. maaliskuuta 1948 Kuusankoski) on suomalainen matemaatikko. Hän on ollut 1989–2003 Jyväskylän yliopiston ja vuodesta 2003 Helsingin yliopiston matematiikan professori.
Mattilä väitteli tohtoriksi Helsingin yliopistossa vuonna 1973 ja jatkoi opintojaan ulkomailla, muun muassa Princetonin yliopistossa. Hänen tutkimuskohteenaan ovat olleet fraktaalit. Vuosina 2002–2007 hän oli Jyväskylän yliopiston ja Helsingin yliopiston yhteishankkeen ”Geometrinen analyysi ja matemaattinen fysiikka” -tutkimuksen huippuyksikön johtaja.
Friedhelm Busse

Friedhelm Busse (4. helmikuuta 1929 – 23. heinäkuuta 2008) oli saksalainen kansallissosialistinen poliitikko, jonka aktiiviura ajoittui pääasiassa natsi-Saksan kukistumisen jälkeiseen aikaan. Hän palveli SS-divisioona Hitlerjugendissa vuonna 1945 ja sodan jälkeen Bund Deutscher Jugend -nimisessä organisaatiossa, jota CIA koulutti, rahoitti ja varusti sissisodankäyntiin Neuvostoliiton mahdollisen miehityksen varalta. Busse liittyi 1960-luvulla Saksan kansallisdemokraattiseen puolueeseen, mutta hänet erotettiin puolueesta liiallisen radikaalisuuden takia.
Vuonna 1981 Bussen johtaman ryhmän jäseniä oli mukana ampumavälikohtauksessa, jossa kaksi poliisia haavoittui ja kaksi uusnatsia kuoli. Bussen hallusta löytyi aseita ja räjähteitä, joiden hankintaa oli rahoitettu pankkiryöstöillä. Häntä pidettiin Länsi-Saksan vaarallisimpana uusnatsina. 
Vuonna 1983 Saksan historian laajimmassa uusnatseja vastaan käydyssä oikeudenkäynnissä Busse sai lähes neljän vuoden vankeustuomion aseiden ja varastetun tavaran hallussapidosta. Vapauduttuaan vankilasta hän alkoi johtaa pientä ryhmittymää, jonka nimi oli Vapaa työväenpuolue (FAP).
Busse jäi eläkkeelle vuonna 2004 ja kuoli neljän vuoden kuluttua. Hautajaisissa arkun päälle pantiin natsi-Saksan sotalippu, mutta viranomaiset avasivat haudan myöhemmin ja poistivat lipun.
Ryōichi Taguchi

Ryōichi Taguchi (, s. 1. joulukuuta 1986) on japanilainen ammattinyrkkeilijä ja hallitseva WBA-liiton tunnustama alemman kärpässarjan mestari.
Taguchi otteli uransa alun lähinnä japanilaisia nyrkkeilijöitä vastaan. Ensimmäisessä Japanin-mestaruusottelussa käyty kamppailu päättyi ratkaisemattomaan. Toisen tappionsa Taguchi kärsi vasta neljättä ammattinyrkkeilyotteluaan otelleelle Nayoa Inouelle.
WBA-liiton mestaruuden Taguchi voitti vuonna 2014 voittaen Alberto Rosselin kaikin tuomariäänin 12-eräisen ottelun jälkeen. Taguchi on puolustanut mestaruutta viidesti.
Olli Mennander

Olli Adolf Mennander (6. kesäkuuta 1936 Mikkeli – 6. lokakuuta 2012 Helsinki) oli suomalainen diplomaatti, koulutukseltaan valtiotieteiden kandidaatti. Hän oli Suomen suurlähettiläs Genevessä olevien kansainvälisten järjestöjen pysyvässä edustustossa 1986–1989, ulkoministeriön neuvotteleva virkamies 1989–1991, suurlähettiläs Brysselissä 1991–1996 ja Bernissä 1996–2001. Hän oli akkreditoituna Vatikaaniin vuodesta 1991 Mennanderin puoliso oli viulutaiteilija Helena Lehtelä.
Vereinigte Stahlwerke

Vereinigte Stahlwerke AG oli saksalainen terästeollisuuden yhtymä.
Yhtiö tuotti takkirautaa, teräsharkkoja ja -levyjä ja hiiltä ja koksia teräksen valmistukseen. Yhtymän tuotteita käytettiin aseteollisuudessa, ja sen tuotteet olivat siten keskeisiä natsi-Saksan asevarustelussa.
Vereinigte Stahlwerke perustettiin 1926, kun taloudellinen paine pakotti useat terästehtaat yhteen. Pääkonttori oli Düsseldorfissa Länsi-Saksassa.
Yhtymään kuuluivat Thyssen AG, Phönix Gruppe, Rheinische Stahlwerke, Rhein-Elbe-Union GmbH, Deutsch-Luxemburgische Bergwerks- und Hütten-AG, Bochumer Verein ja Gelsenkirchener Bergwerks-AG. Yhtymä yhdisti saman katon alle valtaosan terästeollisuuden yrityksistä, mutta siihen eivät kuitenkaan kuuluneet Hoesch AG, Krupp AG, Klöckner-Werke, Gutehoffnungshütte tai Mannesmann.
VS:n Dinslakenin tehtaalla otettiin käyttöön Euroopan ensimmäinen kuumavalssauslinja teräslevyjen valmistukseen elokuussa 1937.
Mercer University

Mercer University on yliopisto Yhdysvaltojen Georgian osavaltion Maconissa. Vuonna 1833 perustettu Mercer on osavaltion vanhin yksityinen yliopisto, jossa opiskelee noin 8 600 opiskelijaa. Maconin ohella sillä on kampukset Atlantassa, Savannah’ssa ja Columbusissa.
Mercerissä opiskelevien suosituimpia pääaineita ovat liiketaloustiede (etenkin johtaminen ja markkinointi), biologia ja biotieteet, tekniikka, yhteiskuntatieteet ja psykologia.
Vuonna 2016 "U.S. News &amp; World Report" -⁠lehden rankingissä se sijoitettiin 135. tilalle parhaiden yhdysvaltalaisyliopistojen joukossa. Parhaan vastineen rahalle antavien yliopistojen kategoriassa Mercer tuli sijalle 24. Vuoden opinnot Mercerissä maksavat ilman asumiskuluja noin 35 000 dollaria.
Helmikuussa 2023 Mercer University joutui 12 päivää kestäneen tietomurron kohteeksi, mutta asia havaittiin vasta saman vuoden huhtikuussa. Tietomurron tekijät saivat haltuunsa yhteensä yli 90 000 Mercer Universityn opiskelijan ja työntekijän henkilötietoja. Yliopiston tietoturvaa on tietomurron paljastumisen jälkeen arvosteltu puutteelliseksi.
Andalo

Andalo on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta koostuu kahdestatoista kylästä, ja se sijaitsee Dolomiiteilla Dolomiti di Brentan itäisellä rinteellä sijaitsevalla tasangolla. 
Matkailu.
Andalo on suosittu matkailukohde ympäri vuoden. Talvisin Paganellan hiihtokeskuksessa on 50 kilometriä laskettelurinteitä. Muita alueen nähtävyyksiä on järvi Lago di Molveno sekä Adamello-Brentan luonnopuisto.
Sakari Moberg

Sakari Johannes Moberg (s. 20. marraskuuta 1942 Sodankylä) on suomalainen kasvatustieteilijä ja Jyväskylän yliopiston erityispedagogiikan emeritusprofessori.
Koulutus.
Moberg valmistui ylioppilaaksi Rovaniemen yhteislyseosta 1961 ja kansankoulunopettajaksi Jyväskylässä 1965, kasvatustieteiden maisteriksi 1969, lisensiaatiksi 1973 ja tohtoriksi1979 väitöskirjalla "Leimautuminen erityispedagogiikassa". Moberg on sotilasarvoltaan vänrikki.
Työura.
Moberg oli kansakoulunopettaja Sodankylän kunnassa 1962–1963, Kiikan kunnassa 1965–1966 ja erityisopettaja Jyväskylän maalaiskunnassa 1966–1967 ja Jyväskylän kaupungissa 1967–1969. Moberg oli Jyväskylän yliopiston erityispedagogiikan lehtori 1969–1973, apulaisprofessori 1973–1990 ja professori 1990–2006. 
Moberg oli vieraileva professori Kenyattan yliopistossa Nairobissa 1987–1988, erityisopettajien kouluttaja Hararessa Zimbabwessa 1988, vieraileva tutkija Wayne State Universityssa Detroitissa 1993–1994 sekä asiantuntija Sambian koulutusprojektissa (BESSIP) 2000–2001.
Mobergin tutkimuskohteita ovat erityisopetus, leimautuminen ja inklusiivinen opetus.
Huomionosoitukset.
Moberg on Lapin yliopisto kunniatohtori.
Perhe.
Mobergin vanhemmat ovat seppä Armas Moberg ja Miina Moberg (os. Sipola). Mobergin puoliso vuodesta 1966 on peruskoulunopettaja Riitta Moberg (os. Kontturi, s. 1944). Mobergilla on yksi lapsi.
Kirsti Muinonen

Kirsti Mirjami Muinonen, o.s. "Tommila" (s. 16. maaliskuuta 1943 Helsinki) on suomalainen aiemmin Raahessa, mutta nykyisin Oulussa vaikuttava taidemaalari. Aiemmin hänen maalauksena herättivät surrealistisia ja älyllisiä pohdiskeluja. Niissä on avaruudellinen tilavaikutelma. 2000-luvulla hän on siirtynyt abstraktimpaan suuntaan ja tehnyt myös tilateoksia. Hän nimittää työskentelytapaansa meditatiiviseksi.
Muinonen opiskeli Suomen Taideakatemian koulussa 1966-1970 ja Taideteollisessa korkeakoulussa. Hänen näyttelyitään on ollut mm Oulun taidemuseossa ja Galleria Harmajassa. Hän sai taiteen valtionpalkinnon 1981 ja Raahen kaupungin taidepalkinnon 1982.
Julkiset teokset.
Rantasalmen Järviluontokeskus Rantasalmi, Oulun Seudun ammattikorkeakoulu, Oulu. Metsokankaan monitoimitalo, Oulu.
Georgian osavaltionyliopisto

Georgian osavaltion­yliopisto () on julkinen yliopisto Yhdysvaltojen Georgian osavaltion Atlantassa. Se on yksi University System of Georgiaan kuuluvista neljästä tutkimus­yliopistosta; muut ovat Georgian yliopisto, Georgia Institute of Technology ja Augusta University. 
Georgia Statessa opiskelee noin 53 000 opiskelijaa. Atlantan keskustakampuksen lisäksi GSU:lla on kampukset Alpharettassa, Clarkstonissa, Decaturissa, Dunwoodyssa ja Newtonin piirikunnassa.
Vuonna 2016 "U.S. News &amp; World Report" -⁠lehden yliopistorankingissä Georgia State sijoitettiin 132. tilalle parhaiden yhdysvaltalais­yliopistojen joukossa. Samana vuonna "Times Higher Education" sijoitti sen maailman yliopistoista sijalle 401–500. Yliopiston arvostetuimpia opetusaloja ovat kauppatiede, oikeustiede ja kasvatustiede..
Muggiò

Muggiò on kunta Pohjois-Italiassa Monza e Brianzan maakunnassa Lombardian alueella. Kunta vaurastui 1700-luvulla, kun eräät milanolaiset aatelisperheet, kuten Casati ja Isimbardi, rakennuttivat sinne maaseutuasuntojaan.
Nähtävyyksiä.
Kaupungin nähtävyyksiä on uusklassinen huvila Villa Casati Stampa ja sen englantilainen puutarha. Lisäksi kaupungin keskustassa on lukuisia muitakin palatseja.
Wayne State University

Wayne State University (WSU) on Yhdysvaltojen Michiganissa toimiva julkinen osavaltionyliopisto, jonka pääkampus sijaitsee Detroitissa ja viisi pienempää kampusta eri puolilla Detroitin metropolialuetta. Wayne Statessa opiskelee noin 27 000 opiskelijaa, mikä tekee siitä osavaltion kolmanneksi suurimman Michiganin yliopiston ja Michiganin osavaltionyliopiston jälkeen.
Yliopiston opinto- ja tutkimusaloista arvostetuimpia ovat oikeustiede, sairaanhoito, lääketiede, farmasia, terveystieteet, fysiikka, tähtitiede ja matematiikka.
Vuonna 2016 "Times Higher Education" sijoitti Wayne Staten maailman yliopistoista sijalle 351–400.
Michael Nader

Michael Nader (19. helmikuuta 1945 Saint Louis, Missouri – 23. elokuuta 2021) oli yhdysvaltalainen näyttelijä.
Nader esiintyi televisiossa useissa saippuasarjoissa. 1970-luvun puolivälissä hän oli mukana "As the World Turns" -sarjassa. Seuraavalla vuosikymmenellä Nader kiinnitettiin "Dynastiaan", jossa hän esitti Alexis Colbyn (Joan Collins) kolmatta aviomiestä Dex Dexteriä. Myöhemmin hän sai roolin sarjasta "All My Children".
Nader näytteli muun muassa elokuvissa "Bikini Beach" (1964) ja "Nick Knight – keskiyön kyttä" (1989). Hän myös vieraili televisiosarjoissa "Magnum", "" ja "Todistettavasti syyllinen".
Marija Botškarjova

Marija Leontjevna Botškarjova (, 1889 Novgorodin kuvernementti – 16. toukokuuta 1920 Krasnojarsk) oli venäläinen sotilas, joka taisteli ensimmäisessä maailmansodassa ja perusti myöhemmin vuoden 1917 vallankumouksen aikana Venäjän väliaikaisen hallituksen puolella taistelleet naisten kaartit.
Elämä.
Novgorodin kuvernementissa syntynyt Botškarjova muutti kotoaan 15-vuotiaana Siperian Tomskiin, jossa hän avioitui paikallisen talonpojan kanssa. Pian hän kuitenkin erosi väkivaltaisesta miehestään. Hänet pakotettiin työskentelemään jonkin aikaa myös prostituoituna, ennen kuin hän tutustui Jakov Buk -nimiseen juutalaismieheen, jonka kanssa hän avasi lihakaupan Sretenskin kaupungissa. Vuonna 1912 Buk kuitenkin karkotettiin Jakutskiin ja sieltä edelleen Amgaan, jonne Botškarjova seurasi miestään.
Ensimmäisen maailmansodan sytyttyä 1914 Botškarjova jätti myös väkivaltaiseksi osoittautuneen Bukin ja liittyi keisarillisen armeijan jalkaväkeen keisari Nikolai II:n erityisluvalla. Myöhemmin Botškarjova haavoittui kahdesti itärintaman taisteluissa. Tsaarinvallan kukistuttua 1917 helmikuun vallankumouksessa Venäjän väliaikainen hallitus määräsi hänet muodostamaan kokonaan naisista koostuvan sotilasyksikön, joka sai nimekseen "1. naisten kuolemanpataljoona". Siihen liittyi aluksi parituhatta vapaaehtoista, mutta lopulta jäljelle jäi vain 300 innokkaimmaksi osoittautunutta. Botškarjovan kaarti toimi myös punaisten perustamille Suomen sisällissodan naiskaartien esikuvana.
Lokakuun vallankumouksen jälkeen bolševikit karkottivat Botškarjovan entiselle kotiseudulleen Tomskiin, josta hän kuitenkin palasi Pietariin jo vuoden 1918 alussa. Kun Botškarjovalla paljastui olleen yhteyksiä valkoiseen armeijaan, bolševikit antoivat hänelle kuolemantuomion, joka kuitenkin muutettiin karkotukseksi. Huhtikuussa 1918 Botškarjova matkusti Vladivostokin kautta Yhdysvaltoihin, jossa hän keskusteli Venäjän tilanteesta presidentti Woodrow Wilsonin kanssa ja saneli New Yorkissa muistelmansa venäläiselle emigranttikirjailijalle Isaac Don Levinelle. Yhdysvalloista Botškarjova jatkoi matkaa Britanniaan, josta hän kuningas Yrjö V:n tavattuaan palasi jälleen Neuvosto-Venäjälle. Botškarjova matkusti Pohjois-Venäjän interventioon osallistuvien brittijoukkojen mukana Vienanmeren rannalla sijaitsevaan Arkangeliin ja jatkoi sieltä edelleen huhtikuussa 1919 Tomskiin. Botškarjovan tarkoituksena oli nyt koota amiraali Aleksandr Koltšakin joukkojen alaisuuteen naisista muodostettu lääkintäosasto, mutta hän jäi jälleen bolševikkien vangiksi, ja salainen poliisi Tšeka teloitti hänet Krasnojarskissa toukokuussa 1920.
Magma (Gojiran albumi)

Magma on ranskalaisen metalliyhtye Gojiran kuudes studioalbumi. Se julkaistiin 17. kesäkuuta 2016 levymerkillä Roadrunner Records. Albumi on nauhoitettu yhtyeen omalla New Yorkissa sijaitsevalla Silver Cord -studiolla. Magma käsittelee muusikkoveljesten Joe ja Mario Duplantierin äidin vakavaa sairautta sekä kuolemaa, ja se on tunnelmaltaan raskas, synkkä ja epätoivoinen.
Albumi debytoi Suomen virallisen listan sijalla 5, ja se pysyi listalla yhteensä neljä viikkoa.
Vastaanotto.
Albumi sai hyvän vastaanoton. Arvostelujen keskiarvoja mittaavan Metacriticin arvio Magmasta on 84/100, joka perustuu 11 arvioon. Kaaoszinen Tommi Lindfors kehui erityisesti laulaja Joe Duplantierin ja basisti Jean-Michel Labadien antaumuksellista ja raivoisaa tulkintaa, ja antoi albumille arvosanan 9–. Soundin Vesa Siltanen antoi albumille neljä tähteä viidestä. Hän sanoi yhtyeen onnistuneen uusiutumaan. Hän sanoi kokonaisuuden olevan tunnelmallinen ja raskaspoljentoinen draamankaari, vaikka se eteneekin ajoittain liiankin painavaksi ja jopa yksitoikkoiseksi. V2.fi-sivuston Jesse Kärkkäinen kehui yhtyeen tuoretta ja yksinkertaisempaa otetta sekä sävellysten mielenkiintoisuutta, mutta koki levyn laadun notkahtavan loppua kohden.
Barnetin taistelu

Barnetin taistelu () oli 14. huhtikuuta 1471 käyty Ruusujen sodan taistelu. Se käytiin Englannissa Barnetin pohjoispuolella Lancasterin ja Yorkin sukujen kannattajien välillä.
Taistelu käytiin sankassa sumussa. Sumun vuoksi Lancasterin puolella taistelleet Montagun markiisi John Nevillen miehet hyökkäsivät vahingossa samalla puolella taistelleiden Oxfordin jaarli John de Veren joukkojen kimppuun, mikä aiheutti kaaoksen Lancasterin joukoissa. Yorkin joukot käyttivät sekasortoa hyväkseen ja löivät Lancasterin miehet. John Neville sai surmansa jo taistelussa, minkä lisäksi Warwickin jaarli Richard Neville surmattiin taistelun jälkeen tämän yrittäessä paeta paikalta. Richard Neville oli kuollessaan yksi oman aikansa suosituimmista ja vaikutusvaltaisimmista aatelisista, minkä vuoksi hänen kuolemansa oli suuri takaisku Lancasterin kannattajille.
Shakespeare dramatisoi Barnetin taistelun Henrik VI -näytelmän kolmannessa osassa.
Sinulle on postia (televisiosarja)

Sinulle on postia on syksyllä 2016 MTV3-kanavalla esitetty tositelevisiosarja, jossa ihmiset voivat lähettää kirjeen heille tärkeille henkilöille. Aiheena voivat olla muun muassa kiitos, rakkaus tai anteeksipyyntö. Ohjelmassa juontajat Tuija Pehkonen, Juuso Mäkilähde ja Lorenz Backman toimittavat kirjeet niiden vastaanottajille.
Ohjelmaan haettiin osallistujia keväällä 2016 ja ohjelman tekijät saivat ilmoittautumisia yli 1000 kappaletta. Ohjelmassa myös muun muassa Mira Luoti ja Joel Hallikainen lähettävät kirjeet lähimmilleen.
"Sinulle on postia" -ohjelmaformaatti palkittiin keväällä 2017 Cannesissa International Format Awards -kilpailun Best Brand Driven Format -kategoriassa.
Suomi valtaistuimen edessä (albumi)

Suomi valtaistuimen edessä on studioalbumi suomalaiselta Contemporary Christian Music -yhtyeeltä Suomi valtaistuimen edessä. Albumi julkaistiin marraskuussa 2012 Missiokustannuksen kautta. Levy tehtiin yhdessä brasilialaisen Diante do Trono -yhtyeen kanssa, jonka johtaja on Ana Paula Valadão.
Ana Paula laulaa suomeksi. Levy tehtiin Ana Paulan Suomi valtaistuimen edessä -kiertuetta varten.
Zeid Ra’ad Al Hussein

Zeid Ra’ad Al Hussein ( on jordanialainen aatelinen ja diplomaatti. Hän toimi Yhdistyneiden kansakuntien ihmisoikeuskomissaarina vuosina 2014-2018. Sitä ennen hän toimi Jordanian pysyvänä YK-edustajana New Yorkissa. Hän on rikosoikeuden asiantuntija ja keskittynyt muun muassa konfliktien jälkeiseen jälleenrakennukseen sekä sotarikoksiin. Hän on toiminut myös ydinturvallisuuskysymyksissä ja seksuaalisen hyväksikäytön vastaisissa operaatioissa. Kokemusta hänellä on muun muassa Jugoslavian hajoamissodista. 
Zeid otti kantaa myös Yhdysvaltain presidentinvaaleihin 2016 arvostelemalla Donald Trumpin näkemyksiä koskien kidutusta ja vähemmistöjen oikeuksia. Hollantilainen oikeistopopulisti Geert Wilders vastasi usealle poliitikolle esitettyyn jyrkkään kritiikkiin sanomalla prinssin olevan typerys (”utter fool”), ja jatkoi tämän olevan yksi syy lisää hankkiutua eroon Yhdistyneistä kansakunnista. 
Zeidillä on Bachelor of Arts -tutkinto John Hopkins Universitystä sekä filosofian tohtorin arvo Cambridgen yliopistosta. Hänellä on vaimo ja kolme lasta.
Sulkotrioni

 
Sulkotrioni (C14H13SClO5) on triketoneihin ja sulfoneihin kuuluva orgaaninen yhdiste. Yhdistettä käytetään maataloudessa herbisidinä.
Ominaisuudet.
Huoneenlämpötilassa sulkotrioni on väritöntä tai kellertävää kiteistä ainetta. Yhdiste liukenee vähäisessä määrin veteen ja paremmin muun muassa asetoniin, dikloorimetaaniin, ksyleeniin ja klooribentseeniin. Sulkotrionin herbisidiset ominaisuudet perustuvat siihen, että se jäljittelee luonnollista fytotoksista yhdistettä leptospermonia ja estää p-hydroksifenyylipyruvaattidioksigenaasientsyymin toimintaa. Tällöin kasvien tarvitsemien plastokinonin ja karotenoidien biosynteesi estyy. Sulkotrioni imeytyy kasveihin lehtien välityksellä.n
Valmistus ja käyttö.
Sulkotrionia valmistetaan lähtemällä m-metyylimerkaptoklooribentseenistä, joka reagoi ketoniksi Friedel–Crafts-asylointireaktiolla asetyylikloridin kanssa alumiinikloridin toimiessa katalyyttinä. Seuraavassa vaiheessa tuote hapetetaan sulfoniksi natriumhypokloriitin avulla. Viimeisessä vaiheessa tuote reagoi 1,3-sykloheksaanidionin kanssa muodostaen sulkotrionia.
Sulkotrionia käytetään rikkaruohomyrkkynä erityisesti maissiviljelmillä ja sitä voidaan käyttää yhdessä muiden rikkaruohomyrkkyjen kanssa. Aine levitetään suspensiona.
Pete ja lohikäärme Elliott (vuoden 2016 elokuva)

Pete ja lohikäärme Elliott (Pete’s Dragon) on vuonna 2016 ensi-iltansa saanut Disneyn perhe-elokuva, jonka on ohjannut David Lowery. Se on uusintaversio samannimisestä elokuvasta vuodelta 1977. Alkuperäisen elokuvan piirretty lohikäärme on tällä kertaa toteutettu tietokoneanimaationa.
Näyttelijät.
Suomenkielisen dialogin on kääntänyt Jukka Jaatinen ja sen on ohjannut Samuel Harjanne.
Islantilaissaagat

Islantilaissaagat () ovat keskiaikaista, kansankielistä saagakirjallisuutta, johon luetaan myös kuningassaagat, Edda-runous, muinaissaagat, ritarisaagat, aikalaissaagat ja piispainsaagat. 
Islantilaissaagat pohjautuvat suulliselle perinteelle. Niissä kuvataan Islannin asuttamisen aikaa (päävaihe 870–930), jolloin Norjasta ja Britteinsaarilta saapui skandinaavista alkuperää olevia talollisia perheineen ja orjineen, ja sitä seurannutta satavuotista jaksoa (930–1030). Islantilaissaagoja kirjoitettiin 1200-luvulla ja 1300-luvun alkupuolella Islannissa. 
Islantilaissaagojen kirjoittajia ei tunneta. Jotkut niistä on kuitenkin yhdistetty esimerkiksi historioitsijana, runoilijana ja poliitikkona tunnettuun Snorri Sturlusoniin (1178/9–1241) sekä tämän veljenpoikaan Sturla Þórðarsoniin (1214–1284). Kumpikin kuului Sturlungar-sukuun, joka vuosien 1220–1262 välisenä aikana oli merkittävimpiä islantilaisia valtasukuja.
Keskiajan islantilaisille islantilaissaagat olivat historiankirjoitusta. Ne kertoivat 1200–1300-luvuilla eläneiden merkittävien islantilaisten sukujen esi-isistä, näiden saavutuksista, keskinäisistä riidoista ja vastoinkäymisistä. Islantilaissaagoja onkin joissain yhteyksissä kutsuttu sukusaagoiksi. Islantilaissaagat olivat myös poliittisesti merkittäviä, ja päälliköt saattoivat käyttää niitä oman valtansa vahvistamiseen. Ne sisälsivät esimerkiksi tietoa esi-isien haltuunsa ottamista maa-alueista sekä tärkeää genealogista tietoa. 1200–1300-lukujen valtaapitäville islantilaisille suvuille tällä tiedolla oli suuri merkitys mahdollisten valtataisteluiden ja konfliktien aikana.
Melbournen yliopisto

Melbournen yliopisto () on australialainen julkinen tutkimusyliopisto, jonka pääkampus sijaitsee Melbournessa ja muut sen esikaupunkialueilla sekä muualla Victorian osavaltiossa. Vuonna 1853 perustettu yliopisto on Australian toiseksi vanhin, kolme vuotta nuorempi kuin Sydneyn yliopisto. Siellä on noin 50 000 opiskelijaa.
Vuonna 2016 "Times Higher Education" sijoitti Melbournen yliopiston sijalle 33 maailmassa. Shanghai-rankingissa 2015 yliopisto sijoittui tilalle 44 parhaana australialaisyliopistona.
2000-vuosikymmenen lopulta lähtien Melbournen yliopisto on kärsinyt julkisen rahoituksen leikkauksista, irtisanomisista ja huonosta työilmapiiristä. Yliopiston uudistetusta ja ”tyhmennettynä” pidetystä opetussuunnitelmasta nousi 2000-luvulla keskustelua, ja vuonna 2008 sai ensi-iltansa sitä ruotiva satiirinen musikaali "Melbourne Model".
Knut Hjeltnes

Knut Hjeltnes (8. joulukuuta 1951 Ulvik – 17. tammikuuta 2024) oli norjalainen yleisurheilija.
Hän opiskeli Brigham Youngin yliopistossa vuoteen 1978 asti.
Hän osallistui olympialaisiin kiekonheitossa kolmesti – vuonna 1976 hän sijoittui seitsemänneksi tuloksella 63,06 m, vuonna 1984 hän sijoittui neljänneksi tuloksella 65,28 m ja vuonna 1988 hän sijoittui seitsemänneksi tuloksella 64,94 m. Vuonna 1986 hän saavutti Hyvän tahdon kisojen pronssia kiekonheitossa tuloksella 64,02 m.
Hän oli Norjan mestari kuulantyönnössä vuosina 1975–1976 ja 1978–1984 ja kiekonheitossa vuosina 1975–1976, 1979–1984, 1986 ja 1988–1989, sekä kakkonen kiekonheitossa vuosina 1974, 1996 ja 1997.
Vuonna 1977 hän jäi kiinni anabolisten steroidien käytöstä ja sai vuoden mittaisen kilpailukiellon. Hän oli ensimmäinen dopingrikkomuksesta kilpailukiellon saanut norjalainen yleisurheilija.
Hän rikkoi kuulantyönnön Norjan ennätyksen kolme kertaa vuosina 1975–1980 ja kiekonheiton Norjan ennätyksen kymmenen kertaa vuosina 1975–1985. Vuosina 1979–1983 hän oli Pohjoismaiden ennätysmies kiekonheitossa.
Uran lopettamisen jälkeen hänestä tuli valmentaja. Hän on naimisissa Colleenin kanssa ja heillä on kolme lasta.
Henkilökohtaiset ennätykset:
Jamaal Lascelles

Jamaal Lascelles (s. 11. marraskuuta 1993 Derby) on englantilainen jalkapalloilija. Puolustajana pelaava Lascelles edusti englantilaista Nottingham Forestia vuosina 2012–2014. Lascelles siirtyi elokuussa 2014 Englannin Valioliigassa pelaavaan Newcastle Unitediin. Siirtosopimuksen mukaisesti Lascelles pelasi kauden 2014–2015 lainalla Nottingham Forestissa.
Jamaal Lascelles pelasi ensimmäisen ottelunsa Newcastlessa liigacupin ottelussa Northamptoniia vastaan elokuussa 2015. Debyyttinsä Valioliigassa Lascelles teki 3. lokakuuta 2015 tullessaan vaihdosta kentälle Newcastlen vierasottelussa Manchester Cityä vastaan. Hän pelasi kauden aikana 18 liigaottelua ja teki maalin tammikuussa 2016 Watfordia sekä huhtikuussa 2016 Swanseaa vastaan.
Kaudella 2016–2017 Lascelles pelasi Newcastlen joukkueessa Englannin mestaruussarjassa 43 ottelua ja teki niissä kolme maalia. Hän oli ensimmäistä kauttaan Newcastlen kapteeni. Seuraavalla kaudella Newcastle pelasi jälleen Valioliigaa, jossa Lascelles pelasi 33 ottelua ja teki kolme maalia. Kaudella 2018–2019 hän pelasi 32 liigaottelua eikä tehnyt maaleja. Kaudella 2019–2020 Lascelles pelasi vakiokokoonpanossa kauden 12. liigaotteluun saakka mutta sai 9. marraskuuta ottelussa Bournemouthia vastaan polvivamman, jonka vuoksi hän jäi sivuun kahdeksi kuukaudeksi. Lopulta hän pelasi kauden aikana 24 liigaottelua ja teki niissä yhden maalin. Myös kaudella 2020–2021 hän oli vammojen vuoksi lähes kaksi kuukautta poissa kentiltä. 19 liigaottelussa maaleja syntyi kaksi. Kaudella 2021–2022 hän putosi helmi-huhtikuussa vaihtopenkille. Pelaamissaan 26 liigaottelussa hän eki yhden maalin. Kaudella 2022–2023 hän pelasi vain seitsemässä liigaottelussa, näistä kahdessa avauskokoonpanossa. Seuraavalla kaudella hän pelasi 16 liigaottelua, joista 13 avauskokoonpanossa, ja teki yhden maalin. Mestarien liigassa hän pelasi täyden ajan viidessä ottelussa. Kaudella 2024–2025 hän ei eturistisidevamman seurauksena pelannut otteluakaan. Kauden kolmessa viimeisessä liigaottelussa hän oli vaihtopenkillä.
Pesäpallon suomensarja 1972

Pesäpallon suomensarja pelattiin 28. kerran kaudella 1972. Sarja pelattiin kolmessa lohkossa kaksinkertaisena sarjana. Lohkovoittajat Kiteen Urheilijat, Hyvinkään Tahko ja Alajärven Ankkurit nousivat suoraan mestaruussarjaan kaudeksi 1973. Lohkojen kaksi heikointa putosi maakuntasarjaan. 
Suomensarja.
Itälohko.
Lohkoon nousivat Juvan Urheilijat ja Outokummun Partio ja mestaruussarjasta siihen putosi Jyväskylän Kiri.
Etelälohko.
Mestaruussarjasta lohkoon putosivat Loimaan Palloilijat ja Riihimäen Pallonlyöjät. Maakuntasarjasta nousivat Turun NMKY ja Janakkalan Jana. Nurmon Jymy siirtyi kaudeksi 1973 länsilohkoon.
Puna-Mustat 2 korvasi kaudella 1973 Herttoniemen Urheilijat.
Länsilohko.
Lohkoon nousivat maakuntasarjasta Vähänkyrön Viesti ja Rantsilan Raikas. Etelälohkosta länsilohkoon siirtyi Nurmon Jymy.
Tour Saint-Jacques

Tour Saint-Jacques ("Pyhän Jaakobin torni") on historiallinen torni Pariisin keskustassa 4. arrondissementin alueella, Rue de Rivoli -kadun varrella sijaitsevassa pienessä puistossa. Tornin korkeus on 52 metriä.
Torni kuului alkujaan Pariisin teurastajien killan omistamaan Saint-Jacques-de-la-Boucherie-nimiseen kirkkoon. Torni rakennettiin Jean de Félinin johdolla vuosina 1508–1522 ja se edustaa gotiikkaan kuuluvaa niin sanottua flamboyant-tyyliä, jota myös itse kirkon oletetaan edustaneen. Itse kirkko purettiin Ranskan vallankumouksen jälkimainingeissa vuonna 1797. Torni restauroitiin paroni Haussmannin aikana 1800-luvulla, jolloin sitä tukemaan rakennettiin jalusta ja sen alimpaan kerrokseen lisättiin arkadit.
Tornin yhteydestä purettu Saint-Jacquesin kirkko oli varhaiskeskiajalta lähtien osa Euroopan halki kulkenutta Pyhän Jaakobin pyhiinvaellusreittiä. Yhdessä 78 muun rakennuksen kanssa Tour Saint-Jacques on kuulunut vuodesta 1998 Unescon maailmanperintöluettelon kohteeseen nro 868, ”Santiago de Compostelan pyhiinvaellusreitit Ranskassa”.
Tiedemies Blaise Pascal suoritti 1600-luvulla tornissa ilmanpaineen mittaamiseen liittyneitä kokeita. Tämän muistoksi tornin juurella on nykyään Pascalin patsas. Toinen patsas esittää Pyhää Jaakobia, jolle kirkko oli omistettu.
Iso-Lampsi

Iso-Lampsi eli myös Iso Lampsinjärvi on Keski-Suomessa Jyväskylässä Kuohulla sijaitseva järvi.
Maantietoa.
Järven pinta-ala on 42 hehtaaria, se on 1,2 kilometriä pitkä ja 750 metriä leveä. Järven pohjoisosassa sijaitsevat saaret eristävät pohjoisosan omaksi vesialueekseen, joka on samalla matala. Järven ympärillä on joka suunnassa Kuohun kylän asutusta. Järvellä on kartan mukaan seitsemän saarta, jotka sijaitsevat kaikki pohjoisosassa. Suurin saari on kartan mukaan 120 metriä pitkä ja 40 metriä leveä. Vain tässä saaressa on mökkejä. Järvi on luodattu ja siitä on julkaistu syvyyskartat. Sen keskisyvyyttä ei ole ilmoitettu, mutta sen suurin syvyys on 4,6 metriä. Syvin kohta sijaitsee järven eteläosassa olevassa syvänteessä. Järven rantaviivan pituus on 4,7 kilometriä ja sen rannat ovat metsämaata. Kaikki rannat, lukuun ottamatta kaakkoisrantaa, ovat asuttuja. Viereisen Pikku-Lampsin väliin jäävällä kannaksella on lisäksi peltomaata. Kiinteän asutuksen joukossa on alle 20 vapaa-ajan asuntoa. Niille pääsee kyläteiltä, jotka haarautuvat kummallekin rannalle pohjoispuolella ohittavalta valtatieltä 18.
Vesistösuhteet.
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Muuratjärven valuma-alueella (14.28), jonka Kuusjärven alueeseen (14.285) järvi kuuluu. Järven vedenpinnan korkeus on 126,0 metriä mpy. Siihen ei ole johdettu metsäojia, mutta siihen laskevat idästä Neulajärvestä Neulajoen viimeinen osuus ja lännestä Pikku-Lampsin laskujoki. Pikku-Lampsiin laskee Niemijärvi, joka kokoaa pohjoisesta metsäalueen kuivatusvesiä.
Iso-Lampsin laskujoki Vispiläjoki lähtee sen kaakkoisrannan luusuasta. Se laskee neljän kilometrin päässä Kuusjärveen, joka vuorostaan laskee lyhyttä Myllyjokea myöten Muuratjärveen.
Dongyingin räjähdysonnettomuus

Dongyinin räjähdys tapahtui maanantaina 31. elokuuta 2015 Dongyingin prefektuuritason kaupungissa Kiinassa, Shandongin maakunnan pohjoisosassa. Se tapahtui noin kello 23.22 paikallista aikaa (UTC+8) Diao Kou Xiang Bin Yuan Chemical Co. -yhtiön omistamassa kemiantehtaassa ja tappoi viisi ihmistä.
Räjähdys oli voimakkuudeltaan sellainen, että se kuului pitkien matkojen päähän. Syntynyt tulipalo saatiin sammumaan viiden tunnin kuluttua räjähdyksestä. Kiinan viranomaiset pidättivät 12 hallituksen viranomaista ja yrityksen johtajaa onnettomuuden vuoksi.
Rob Elliot

Robert "Rob" Elliot (s. 30. toukokuuta 1986 Greenwich, Lontoo, Englanti) on irlantilainen jalkapalloilija. Maalivahtina pelaava Elliot edusti englantilaista Charltonia vuosina 2004–2011 mutta pelasi myös muissa seuroissa lainalla. Hän siirtyi elokuussa 2011 Englannin Valioliigassa pelaavaan Newcastle Unitediin ja solmi seuran kanssa viiden vuoden sopimuksen.
Elliot pelasi Newcastle Unitedin joukkueessa Valioliigaa yhteensä 52 ottelua. Eniten vastuuta hän sai kaudella 2015–2016, jolloin hän pelasi 21 liigaottelua, ja kaudella 2017–2018, jonka alkupuoliskolla hän pelasi 16 liigaottelua. Kauden 2020–2021 alkupuolen hän oli ilman seuraa kunnes solmi tammikuussa 2021 sopimuksen mestaruussarjassa pelaavan Watfordin kanssa.
Englannissa syntynyt Elliot edustaa maajoukkuetasolla Irlannin maajoukkuetta, koska hänen isänsä on syntynyt Irlannissa. Elliot on pelannut Irlannin maajoukkueessa neljä ottelua, joista kolme vuonna 2014 ja yhden maaliskuussa 2016.
Saint-Germain-l’Auxerrois

Saint-Germain-l’Auxerrois on kirkko Pariisin keskustassa 1. arrondissementin alueella, Place du Louvre -aukion itälaidalla, vastapäätä Louvrea.
Nykyistä kirkkoa rakennettiin yli 300 vuotta 1200-luvulta alkaen. Se on omistettu Germanus Auxerrelaiselle, jonka Pariisin kaupungin suojeluspyhimys Geneviève legendan mukaan nuoruudessaan kohtasi. Kirkon valmistuttua sitä käytettiin Ranskan hovin kirkkona. Arkkitehtonisesti merkittävin osa rakennuksesta on vuosina 1435–1439 erilliseksi rakennettu kolmiportaalinen eteissali. Saint-Germain-l’Auxerrois’n kellonsoitto oli aloitusmerkkinä vuoden 1572 pärttylinyön verilöylylle. Käyttö hovikirkkona päättyi vuonna 1682 kuningas Ludvig XIV:n vetäydyttyä pysyvästi Versaillesin palatsiin. Tämän jälkeen kirkkoon haudattiin monia Louvressa työskennelleitä taiteilijoita, muun muassa arkkitehdit Louis Le Vau ja Robert de Cotte, taidemaalarit François Boucher ja Jean-Baptiste Chardin sekä kuvanveistäjä Antoine Coysevox.
Iso Kivijärvi (Parkano, Kirjaskylä)

Iso Kivijärvi on Pirkanmaalla Parkanossa Kirjaskylällä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Jämijärven valuma-alueeseen. Iso Kivijärvi on osa Kivijoen-Jämijoen valuma-aluetta.
Maantietoa.
Järven pituus on1,4 kilometriä, leveys 600 metriä ja sen pinta-ala on 47 hehtaaria. Se sijaitsee laajalla suoalueella Parkanon kunnan länsiosissa. Kaikki ympäristön suot ovat tiheästi ojitettuja. Parikymmentä suo-ojaa laskee vetensä järveen ja luoteispäässä sijaitseva laskuoja on sekin alkuosuudeltaan koneellisesti kaivettu suora ja leveä oja. Latvaosuuden jälkeen sitä kutsutaan Kivijoeksi. Järvessä on kuusi saarta tai luotoa. Latosaari ja Pikkusaari ovat 50 metriä pitkiä ja muut saaret ovat pieniä luotoja. Järvi on paikoin kivinen. Rantaviivan pituus on 4,8 kilometriä. Rannat ovat puoliksi suota ja puoliksi kovaa metsämaata. Rannoille on rakennettu yli 20 vapaa-ajan asuntoa. Niille johtaa tiet kylätieltä, joka yhdistää Karvian Kantin ja Parkanon Kirjaskylän.
Historiaa.
Iso Kivijärven nimi johtuu siitä, että sen vieressä on ollut Vähä Kivijärvi, joka on kuivatettu suoksi. Iso Kivijärven kaakkoisrannassa on sijainnut "Kiviholma" eli nykyään "Kivijärven" maatalo. Järviä kuivatettiin yleensä heinäniityiksi ja vielä vuoden 1959 painetussa peruskartassa näkyy entisen Vähä Kivjärven ympärillä latoja.